[Luister] BirdLasser-app wil voëlspesies beskermBirdLasser. Foto: play.google.com Henk Nel, ŉ Johannesburgse voëlkyker, het die app BirdLasser vir slimfone ontwerp met die doel om die bewaring en notulering van veral inheemse voëls te verbeter. Dié app is onlangs bekendgestel. Henk vertel die app is spesifiek ontwerp sodat voëlkykers enige spesie wat hulle teëkom kan aanteken. “Al die data gaan na ŉ sentrale databasis waar dit versprei word na organisasies soos BirdLife en SABAP2 wat navorsing oor die bewaring van voëlspesies doen,” het hy gesê. “Gebruikers verskaf saam met inligting oor die spesie wat hulle gesien het ook inligting soos die datum, tyd en GPS-koördinate. BirdLife kry dan al die data wat byvoorbeeld sal aandui daar was 15 bloukransvoëls op ŉ spesifieke plek. Die organisasies weet of dit positief of negatief is en kan dienooreenkomstig optree.” BirdLasser is ook gemik op Jan Alleman. Selfs al kuier jy nie gereeld in die wildtuin nie kan jy steeds spesies wat jy in jou tuin teëkom aanteken op die app. “Die app is vir almal: Van ornitoloë tot mense wat die Krugerwildtuin besoek of wat voëls in die tuin dophou. Ons kry die data van individue en aanvaar dit as korrek. Die data word gestuur na ŉ instansie soos BirdLife SA, wat uiteraard sal weet of dit moontlik is om ŉ sekere voëlsoort in ŉ spesifieke area te kry.” Volgens Henk is die app ideaal vir Suid-Afrikaanse omstandighede omdat die land sulke uiteenlopende voëlspesies het. “Suid-Afrika is ryklik geseën met diverse voëlspesies. In Johannesburg kry ek op ŉ wintersoggend minstens 30 spesies in my tuin. Mense kan die app oral gebruik.” BirdLasser kan ook help voorkom dat inheemse voëlspesies uitgeroei word. “Die app kan van hulp wees in gebiede waar stede uitbrei. Sulke plekke het gewoonlik nog klein areas met grasvelde en koppies wat verlore gaan met die uitbreiding van die stad.” Die app is gratis en gebruikers kan dit gebruik sonder data of lugtyd. BirdLasser is beskikbaar vir Android, Apple en Windows. Besoek BirdLasser se webwerf.